ΓΡΑΠΤΗ ΕΡΩΤΗΣΗ E-0916/98

υποβολή: Heidi Hautala (V) προς την Επιτροπή

(26 Μαρτίου 1998)

Θέμα: Αντίθετες με την κοινοτική νομοθεσία υλοτομήσεις στο Konikallio του Forssa

Στην οδηγία 92/43/ΕΟΚ(1) και στο παράρτημά της IV καθορίζονται τα είδη εκείνα των ζώων και των φυτών των οποίων απαγορεύεται η παρενόχληση εκ προθέσεως, ιδίως κατά την περίοδο αναπαραγωγής, την περίοδο κατά την οποία τα νεογνά εξαρτώνται από τη μητέρα, την περίοδο ξεχειμωνιάσματος και την περίοδο μετανάστευσης (άρθρο 12, παρ. β) και η βλάβη ή καταστροφή των τόπων αναπαραγωγής ή των τόπων ανάπαυσης (άρθρο 12, παρ. δ). Οι διατάξεις αυτές έχουν συμπεριληφθεί στη σχετική με την προστασία της φύσης νομοθεσία του φινλανδικού κράτους. Στα είδη που αναφέρονται στο παράρτημα IV της οδηγίας συγκαταλέγεται ο ιπτάμενος σκίουρος. Κατά συνέπειαντο ζώο αυτό προστατεύεται ως είδος από τις προαναφερθείσες διατάξεις της οδηγίας και της νομοθεσίας για την προστασία της φύσης. Η Φινλανδία είναι το μοναδικό κράτος της ΕΕ όπου ζει το είδος αυτό σκίουρου. Παρότι στην χώρα αυτή το εν λόγω είδος έχει συμπεριληφθεί σε εκείνα που απειλούνται με εξαφάνιση, ο βαθμός προστασίας του θεωρείται ανεπαρκής.

Σύμφωνα με εμπειρογνώμονες, η δασική περιοχή του Konikallio του Forssa αποτελεί, στο σύνολό της, ιδανικό περιβάλλον διαβίωσης για τον ιπτάμενο σκίουρο. Στα τέλη Φεβρουαρίου 1998 στην εν λόγω περιοχή άρχισαν υλοτομήσεις και υποβλήθηκε αίτηση για ανατινάξεις βράχων, δραστηριότητες οι οποίες αποτελούσαν και εξακολουθούν να αποτελούν σαφείς παραβιάσεις των προαναφερθεισών διατάξεων. Οι υλοτομήσεις έχουν πραγματοποιηθεί χωρίς να έχουν ληφθεί υπόψη οι απαιτήσεις διαβίωσης του ιπτάμενου σκίουρου και χωρίς να έχουν αποφευχθεί οι βλάβες και ολοσχερείς καταστροφές των περιοχών αναπαραγωγής του ζώου αυτού. Λόγω του χρονικού τους προγραμματισμού, οι υλοτομήσεις αυτές παρενοχλούν τους ιπτάμενους σκίουρους κατά την εποχή της αναπαραγωγής τους.

Σύμφωνα με έρευνες, η περιοχή αυτή αποτελεί περιβάλλον διαβίωσης και για επτά είδη πτηνών τα οποία αναφέρονται στο παράρτημα της οδηγίας 79/409/ΕΟΚ(2) του Συμβουλίου σχετικά με την προστασία των αγρίων πτηνών της ΕΕ. Ούτε και αυτό, όμως, το γεγονός ελήφθη υπόψη κατά τον προγραμματισμό των διαφόρων δραστηριοτήτων στην περιοχή αυτή. Εκτός της πρόσφατης περίπτωσης του Konikallio, η προστασία των ειδών που αναφέρονται στο παράρτημα 1 της σχετικής με την προστασία των ειδών των πτηνών οδηγίας είναι προβληματική, ιδίως στα παλαιά δάση της Ανατολικής και Βορείου Φινλανδίας και σε άλλες περιοχές που ανήκουν στο φινλανδικό δημόσιο και τη διαχείριση των οποίων έχει αναλάβει επιχείρηση υπαγομένη στη δασική υπηρεσία της χώρας.

Ποιά μέτρα προτίθεται να λάβει η Επιτροπή προκειμένου να αποτραπεί σε ολόκληρη την Ένωση ο περαιτέρω αφανισμός των συμπεριλαμβανομένων στις οδηγίες για την προστασία της φύσης και των πτηνών ειδών που απειλούνται με εξαφάνιση μέχρι να εγκριθεί ο σχετικός με το πρόγραμμα NATURA 2000 κοινοτικός κατάλογος; Ποιές κυρώσεις προτίθεται να επιβάλει η Επιτροπή στα κράτη μέλη εκείνα τα οποία επιτρέπουν την καταστροφή περιοχών που πρόκειται να ενσωματωθούν στο NATURA 2000 προτού εγκριθεί το εν λόγω δίκτυο;

Απάντηση της κας Bjerregaard εξ ονόματος της Επιτροπής

(10 Ιουνίου 1998)

Όπως επεσήμανε το Αξιότιμο Μέλος του Κοινοβουλίου, το άρθρο 12 της οδηγίας 92/43/ΕΟΚ του Συμβουλίου της 21ης Μαΐου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας, γνωστής ως οδηγίας για τους οικοτόπους, επιβάλλει την αυστηρή προστασία των ζωικών ειδών που αναφέρονται στο σημείο α) του παραρτήματος IV, απαγορεύοντας την εκ προθέσεως παρενόχληση και τη βλάβη ή καταστροφή των τόπων αναπαραγωγής ή ανάπαυσης των ανωτέρω ειδών.

Σε μια δασική περιοχή στο Konikallio της Φινλανδίας, που φιλοξενεί ιπτάμενους σκίουρους, είδος υπαγόμενο στο σημείο α) του παραρτήματος IV, διενεργήθηκε υλοτόμηση και χαλικοληψία. Για την προστασία των δένδρων ενδιαίτησης και ανάπαυσης των σκίουρων οι περιβαλλοντικές και δασικές αρχές εξαίρεσαν από την υλοτόμηση έκταση ενός εκταρίου. Η υλοτόμηση πραγματοποιήθηκε χωρίς παρενόχληση των ιπτάμενων σκίουρων, που δεν ήσαν σε φάση επώασης. Εκτιμήθηκε ο περιβαλλοντικός αντίκτυπος από τη λήψη χαλίκων και μειώθηκε το μέγεθος της έκτασης χαλικοληψίας. Τα ανωτέρω μέτρα ελήφθησαν για τη διαφύλαξη των ιπτάμενων σκίουρων. Η Επιτροπή δεν έχει λόγους για να προβάλλει αντιρρήσεις για τον τρόπο κατά τον οποίο έγινε ο χειρισμός της υπόθεσης.

Το Αξιότιμο Μέλος αναφέρεται επίσης σε είδη πτηνών του παραρτήματος Ι της οδηγίας 79/409/ΕΟΚ του Συμβουλίου της 2 Απριλίου 1979 περί διατηρήσεως της πτερωτής πανίδας, γνωστής ως οδηγίας για τα πουλιά, που συχνάζουν στο Konikallio. Παρά την παρουσία των ανωτέρω ειδών, η Επιτροπή δεν διαθέτει επιστημονικά στοιχεία για να συμπεράνει ότι η ανωτέρω περιοχή πληροί τα κριτήρια προστασίας με βάση την οδηγία για τα άγρια πουλιά.

Η οδηγία για τους οικοτόπους απαιτεί την προστασία των τόπων κοινοτικού ενδιαφέροντος από την στιγμή που εκδίδεται κοινοτικός κατάλογος. Πριν να συμβεί αυτό, η Επιτροπή ενθαρρύνει τα κράτη μέλη να χρησιμοποιούν μέσα της εθνικής τους νομοθεσίας, όπως προσωρινές απαγορεύσεις, για να προλαμβάνουν την καταστροφή υποψήφιων για ένταξη στον κατάλογο τόπων. Η ενθάρρυνση αυτή αντανακλάται επίσης στην κοινοτική στήριξη που παρέχεται σε έργα διατήρησης της φύσης με βάση τον κανονισμό (ΕΚ) 1404/96 του Συμβουλίου της 15ης Ιουλίου 1996 περί τροποποιήσεως του κανονισμού (ΕΟΚ) 1973/92 για την καθιέρωση χρηματοδοτικού μέσου για το περιβάλλον (Life)(3) και στα συστήματα γεωργικής καλλιέργειας φιλικής προς το περιβάλλον με βάση τον κανονισμό (ΕΟΚ) αριθ. 2078/92 του Συμβουλίου της 30 Ιουνίου 1992 σχετικά με μεθόδους γεωργικής παραγωγής ανταποκρινόμενες στις απαιτήσεις προστασίας του περιβάλλοντος και τη διατήρηση της υπαίθρου(4).

Η Επιτροπή δεν έχει εξουσίες επιβολής κυρώσεων στα κράτη μέλη υπό τις περιγραφείσες περιστάσεις. Τυχόν κυρώσεις δύνανται να επιβληθούν μόνο σύμφωνα με τη σχετική νομοθεσία του οικείου κράτους μέλους.

(1) ΕΕ L 206, 22.7.1992, σελ. 7.

(2) ΕΕ L 103, 25.4.1979, σελ. 1.

(3) ΕΕ L 181, 20.7.1996.

(4) ΕΕ L 215, 30.7.1992.